Κανάλι 29

Ιστορία

Ο σταθμός ξεκίνησε να λειτουργεί τον Ιανουάριο του 1990 και είχε σοβαρή υλικοτεχνική υποδομή, με πρώην μηχανήματα της ΕΡΤ που εξασφάλισε ο Δημήτρης Μαρούδας. Τον πρώτο καιρό, οι εκπομπές του περιλάμβαναν πολιτικές συζητήσεις αντιπολιτευτικού χαρακτήρα με στελέχη του ΠΑΣΟΚ και έτσι κατάφερε να συγκεντρώσει σημαντικά ποσοστά τηλεθέασης, καθώς εκείνη την εποχή MEGA και ΑΝΤ1 υποστήριζαν την Νέα Δημοκρατία.

Περιστατικό Υμηττού

Το βράδυ της 8ης Απριλίου του 1990, ο Γιώργος Κουρής, αδερφός του Μάκη, ενημερωμένος από ανθρώπους του ΠΑΣΟΚ μέσα στην ΕΥΠ, συνέλαβε με τη βοήθεια της Αστυνομίας και τηλεοπτικού συνεργείου του Καναλιού 29, δύο υπαλλήλους της ΕΥΠ (Γεώργιος Σταθόπουλος, αστυνομικός αποσπασμένος στην ΕΥΠ, και Παναγιώτης Τσίτσης, μόνιμος πολιτικός υπάλληλος της ΕΥΠ), οι οποίοι βρίσκονταν σε ένα άσπρο βαν δίπλα στον πομπό του Καναλιού 29 στον Υμηττό και με εξοπλισμό παρεμβολών της ΕΥΠ, προκαλούσαν παράσιτα στο σήμα του σταθμού. Αργότερα την ίδια μέρα, οι δύο υπάλληλοι της ΕΥΠ, αφέθηκαν ελεύθεροι, έπειτα από παρέμβαση του τότε διοικητή της ΕΥΠ, αντιστράτηγου Δημητρίου Αγγελόπουλου, ο οποίος ανέφερε πως βρίσκονταν εκεί εκτελώντας αποστολή που τους είχε αναθέσει η διοίκηση της ΕΥΠ. Η όλη επιχείρηση βιντεοσκοπήθηκε, και προβαλλόταν στη συνέχεια επί μέρες στο Κανάλι 29.
Οι υπάλληλοι της ΕΥΠ απολύθηκαν από την υπηρεσία, ενώ ο τότε διοικητής, Αντιστράτηγος Δ. Αγγελόπουλος, εξαναγκάστηκε σε παραίτηση υπό την πίεση της ποινικής δίωξης για παράβαση καθήκοντος που ασκήθηκε εναντίον του.

Τέλος λειτουργίας

Αργότερα, το Κανάλι 29 διασπάστηκε τυπικά σε δύο άδειες πανελλαδικής εμβέλειας ιδιωτικά τηλεοπτικά κανάλια εθνικής εμβέλειας: Το πρώτο ήταν το Star Channel στην ίδια συχνότητα (29 UHF), αλλά με διαφορετική τηλεοπτική άδεια (Νέα Τηλεόραση Α.Ε.), και το δεύτερο ήταν το Κανάλι 5, με την ίδια τηλεοπτική άδεια (Ελεύθερη Τηλεόραση Α.Ε.).
Η οικονομική κρίση στον όμιλο Κουρή τον ανάγκασε στα μέσα του 1993, να πουλήσει το κανάλι στην οικογένεια Βαρδινογιάννη και στην τότε μη εκμεταλλευόμενη τηλεοπτική άδεια Νέα Τηλεόραση Α.Ε. για να αντικατασταθεί τελικώς στις 4 Δεκεμβρίου από το Star. Ωστόσο, με τα χρήματα που απέκτησε από την πώληση του σταθμού, ο όμιλος ξεκινάει το 1994 το Κανάλι 5 το οποίο μετέπειτα από πέντε χρόνια (το 1999) θα μετονομαστεί για σύντομο χρονικό διάστημα σε Alter 5, και την επόμενη χρονιά στις 27 Οκτωβρίου 2000 στην οριστική ονομασία του, Alter, πάντα με τον ίδιο φορέα (Ελεύθερη Τηλεόραση Α.Ε.) το οποίο και κράτησε μέχρι τα τέλη του 2012, ενώ ένα χρόνο μετά στις 11 Οκτωβρίου 2013 ανεστάλη οριστικά η λειτουργία του, λόγω σοβαρών οικονομικών προβλημάτων, ωστόσο μέχρι σήμερα η εταιρεία δεν έχει κηρυχθεί σε πτώχευση. Επτά χρόνια μετά στις 11 Φεβρουαρίου 2019 το ΕΣΡ ανακοίνωσε την οριστική διαγραφή του καναλιού Alter από τα μητρώα της. Ο λόγος είναι ότι το κανάλι δεν πήρε μέρος στον διαγωνισμό για τις άδειες γενικού περιεχομένου. Η Ελεύθερη Τηλεόραση Α.Ε. ιδρύθηκε στις 2 Φεβρουαρίου του 1990 ένα μήνα μετά το ξεκίνημα του Καναλιού 29 και η Νέα Τηλεόραση Α.Ε. στις 24 Αυγούστου του 1989 πριν το ξεκίνημα του Star Channel τέσσερα χρόνια αργότερα.

Πρόγραμμα

Το Κανάλι 29 υποστήριζε ένθερμα το ΠΑΣΟΚ: ήταν ο μόνος τηλεοπτικός σταθμός που στήριξε ανοιχτά τον Ανδρέα Παπανδρέου κατά την περιπέτεια του σκανδάλου Κοσκωτά, και ως αποτέλεσμα κατάφερε να συγκεντρώσει μεγάλα ποσοστά τηλεθέασης. Εξάλλου, οι οπαδοί του ΠΑΣΟΚ, είχαν εξοργιστεί με τους υπόλοιπους σταθμούς εθνικής εμβέλειας που κρατούσαν φιλοκυβερνητική στάση εκείνη την εποχή, και έτσι συσπειρώθηκαν γύρω από το συγκεκριμένο κανάλι, με πιο δημοφιλή την εκπομπή Επί του πιεστηρίου με παρουσιαστή τον ιδιοκτήτη του καναλιού Μάκη Κουρή.
Η εκπομπή που άφησε εποχή στο Κανάλι 29, επίσης πολιτικού περιεχομένου ήταν Η άλλη όψη που την παρουσίαζε ο αείμνηστος πρώην βουλευτής και υπουργός Ευάγγελος Γιαννόπουλος, ασκώντας έντονη κριτική στον πρωθυπουργό Κωνσταντίνο Μητσοτάκη και τον πρόεδρο του Αρείου Πάγου Βασίλειο Κόκκινο.
Άλλη γνωστή εκπομπή του σταθμού ήταν η Κάμερα Αλήθεια με τον ηθοποιό Βασίλη Μπουγιουκλάκη σε ζωντανό ρεπορτάζ, κυρίως σε λαϊκές αγορές όπου τους έθεταν το ερώτημα αν παρακολουθούν το πρόγραμμα του σταθμού και όπου οι πολίτες ανέφεραν τα προβλήματά τους. Το κανάλι επίσης πρόβαλε και ζωντανό τηλεπαιχνίδι με τηλεφωνική συμμετοχή των τηλεθεατών με τον τίτλο Όποιος προλάβει πρώτος με παρουσιαστή τον Όμηρο Αθηναίο το οποίο μοίραζε για δώρα οικιακές συσκευές. Μια ακόμα εκπομπή που πρόβαλε το κανάλι ήταν το Βαδίζοντας προς το 2000, την πρώτη εκπομπή για υπολογιστές στην Ελλάδα, με παρουσιαστή τον γιο του Γιώργου, Ανδρέα Κουρή.
Από το κανάλι προβάλλονταν και δημοσκοπήσεις για τις επόμενες εκλογές, τοπικά γεγονότα του Ταύρου όπου είχε την έδρα του καθώς επίσης Ελληνικά λαϊκά τραγούδια και ελληνικές και ξένες κινηματογραφικές ταινίες.